CELEX: 32016D1837
Language: sl
Date: 2016-10-11 00:00:00
Title: Izvedbeni sklep Sveta (EU) 2016/1837 z dne 11. oktobra 2016 ki dovoljuje Republiki Poljski, da še naprej uporablja ukrepe za odstopanje od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost

18.10.2016   
            
            
               SL
            
            
               Uradni list Evropske unije
            
            
               L 280/28
            
         IZVEDBENI SKLEP SVETA (EU) 2016/1837
   z dne 11. oktobra 2016
   ki dovoljuje Republiki Poljski, da še naprej uporablja ukrepe za odstopanje od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395 Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen 168 Direktive 2006/112/ES določa, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Točka (a) člena 26(1) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
         
               (2)
            
            
               Z Izvedbenim sklepom Sveta 2013/805/EU (2) je bilo Poljski dovoljeno, da do 31. decembra 2016 omeji na 50 % pravico do odbitka DDV na nakup, nabavo znotraj Skupnosti, uvoz, najem, ali zakup nekaterih cestnih motornih vozil in z njimi povezanih izdatkov, kadar se takšno vozilo ne uporablja izključno v poslovne naneme, ter davčnega zavezanca oprošča obračunavanja DDV na neposlovno rabo vozil, za katere se uporablja omejitev (v nadaljnjem besedilu: ukrepi za odstopanje).
            
         
               (3)
            
            
               Poljska je z dopisom, ki ga je Komisija evidentirala 8. februarja 2016, zahtevala dovoljenje, da nadaljuje z uporabo ukrepov za odstopanje.
            
         
               (4)
            
            
               V skladu z drugim pododstavkom člena 395(2) Direktive 2006/112/ES je Komisija z dopisom s 6. junija 2016 obvestila druge države članice o zahtevi Poljske. Komisija je z dopisom z 8. junija 2016 uradno obvestila Poljsko, da ima na voljo vse informacije, potrebne za presojo zahteve.
            
         
               (5)
            
            
               V skladu s členom 3(2) Sklepa 2013/805/EU je Poljska Komisiji predložila, skupaj z zahtevo za podaljšanje, poročilo o uporabi navedenega sklepa, vključno s ponovnim pregledom odstotka omejitve, ki se uporabi za pravico do odbitka. Na podlagi trenutno razpoložljivih informacij Poljska meni, da je stopnja 50 % še vedno upravičena. Hkrati je treba za preprečitev dvojnega obdavčenja zahtevo za obračunavanje DDV na neposlovno rabo motornega vozila ukiniti, kadar zanj velja ta omejitev. Te ukrepe za odstopanje je mogoče utemeljiti s potrebo po poenostavitvi postopka za obračunavanje DDV ter potrebo po preprečevanju davčnih utaj z nepravilnim vodenjem evidenc in lažnimi davčnimi napovedmi.
            
         
               (6)
            
            
               Razširitev teh ukrepov za odstopanje bi bilo treba časovno omejiti, da se lahko ocenita njihova učinkovitost in ustrezen odstotek. Poljski bi bilo zato treba dovoliti, da ukrepe za odstopanje še naprej uporablja do 31. decembra 2019.
            
         
               (7)
            
            
               Če Poljska meni, da bo potrebno nadaljnje podaljšanje ukrepov za odstopanje v zvezi z odstopanjem po letu 2019, mora najkasneje do 1. aprila 2019 Komisiji predložiti poročilo o uporabi ukrepov za odstopanje, ki vsebuje pregled uporabljenega odstotka, skupaj z zahtevo za podaljšanje.
            
         
               (8)
            
            
               Podaljšanje ukrepov za odstopanje bo imelo zgolj zanemarljiv učinek na skupni znesek pobranih davkov na stopnji končne potrošnje in ne bo negativno učinkovalo na lastna sredstva Unije, pridobljena iz DDV.
            
         
               (9)
            
            
               Izvedbeni sklep 2013/805/EU bi bilo zato treba ustrezno spremeniti –
            
         SPREJEL NASLEDNJI SKLEP:
   Člen 1
   Člen 3 Izvedbenega sklepa 2013/805/EU se nadomesti z naslednjim:
   
      „Člen 3
      1.   Ta sklep preneha veljati 31. decembra 2019.
      2.   Zahteva za podaljšanje ukrepov za odstopanje iz tega sklepa se predloži Komisiji do 1. aprila 2019. Takšni zahtevi je priloženo poročilo, ki vsebuje pregled odstotka omejitve, ki se uporabi za pravico do odbitka DDV na podlagi tega sklepa.“
   
   Člen 2
   Ta sklep se uporablja od 1. januarja 2017.
   Člen 3
   Ta sklep je naslovljen na Republiko Poljsko.
   
      V Bruslju, 11. oktobra 2016
      
         
            Za Svet
         
         
            Predsednik
         
         P. KAŽIMÍR
      
   
   
      (1)  UL L 347, 11.12.2006, str. 1.
   
      (2)  Izvedbeni sklep Sveta 2013/805/EU z dne 17. decembra 2013 o dovoljenju Republiki Poljski, da uvede ukrepe, ki odstopajo od točke (a) člena 26(1) in člena 168 Direktive 2006/112/ES o skupnem sistemu davka na dodano vrednost (UL L 353, 28.12.2013, str. 51).